Galicia na Idade Moderna - Wikipedia

# Galicia na Idade Moderna

### Na Galipedia, a wikipedia en galego.

Historia de Galiza
Prehistoria
O Megalitismo
Idade de Bronce
Idade Antiga
Cultura Castrexa
Gallaecia
Reino Suevo
Idade Media
Reino da Galiza
A Época altomedieval
A Galicia feudal
Idade Moderna
Idade Contemporánea
O Século XIX
A Restauración
Século XX
A Segunda República
A época franquista
Presente

Par comprender mellor os limites e características xerais deste periodo da historia europea consulte o artigo sobre a Idade Moderna.

A Idade Moderna comezou na Galiza a fins do século XV coa sua inclusión definitiva dentro do proceso de construción do estado absolutista español. A partir do que a historiografía ten chamado "doma e castración do reino", Galiza perdeu iniciativa política e autonomía económica e a súa historia debe ser considerada a partir de entón dentro do marco da española. Nomeouse un Gobernador ou Capitán Xeral, constituíuse a Real Audiencia e designáronse tamén Correxedores para as principais cidades que, con outras figuras, fixeron posíbel a consolidación dun poder monárquico centralizado. Cos Borbóns, a comezos do XVIII, a Intendencia asumiu as competencias de facenda e militares, os correxedores as de polícia e xustiza, e a Audiencia concentráronse nas de xustiza. Desde 1500 existiu unha Xunta, especie de parlamento sen poder nengún.

Cun crescimento demográfico moito máis sostido que nos reinos viciños, a meados do XVIII Galiza chegou a triplicar a densidade de povoación de Castela. Ademáis, durante este período, o 90% da poboación era rural e as vilas moi cativas, de xeito tal que a meados do XVI só Pontevedra, Compostela e Ourense superaban os 1.000 viciños.

A agricultura, complementada coa gadería, constituían o principal seitor económico. De acordo coa calidade das terras existían dúas grandes zonas, ocidental e oriental, a primeira de moito mellor rendimento e variedade e máis anovadora nos cultivos e sistemas de rotación. Durante este período produciuse unha perda do valor da gadería e unha preferencia polas especies estabuladas (vacas e porcos) en detrimento de ovellas, cabras e cabalos. Aumentou a intensidade do aproveitamento e, en consecuencia, reduciuse o tamaño dos predios rústicos, aumentou o regadío e os montes comunais perderon en extensión. O millo desbancou no XVI a todos os demáis cultivos nas áreas litorais; na segunda metade do XVIII irrumpiu a pataca, de preferencia nas zonas de interior.

Outras actividades menores incluían a pesca, o comercio e a industria. A pesca adquiriu importancia real a fins do XVIII coa chegada de fomentadores cataláns, que introduciron novas técnicas pesqueiras e lle deron pulo á industria conserveira. Aumentou a importancia das feiras comarcais, se ben non se producían excedentes dabondo nen existía un tecido comercial capaz de impulsar as exportacións, polo que este seitor permaneceu estancado. Da mesma maneira, o reducido do consumo interior impediu o asentamento de núcleos industriais, decaendo a artesanía téxtil rural e as ferrarías e aumentando só o artesanato rural e as curticións.

Na Galiza do XVIII nen se produciu a explosión demográfica, nen o medre das cidades, nen a expansión das comunicacións, nen a revolución agrícola, nen a revolución industrial doutras partes de Europa. A meados do século XVIII o 75% da povoación dedicábase ao seitor primario e o resto repartíase entre secundario e terciario. Compárase isto cunha Castela máis desenvolvida, na que as proporcións son, respectivamente, de 55, 15 e 30%.

Exceptuando as cidades, a metade do territorio pertencia a señorios eclesiásticos e o resto dividíase entre señoríos laicos e reguengos. Co tempo, con nobreza absentista e altos cargos foráneos, foi a fidalguía local quen maior beneficio obtiña do sistema de rendas e foros e das innumerábeis taxas.

O poder absoluto que tivo a Igrexa Católica sobre o pensamento foi parello ao progresivo afianzamento dos métodos do absolutismo. Empeñada nun intenso programa de moralización, dela dependían o ensino, a asistencia hospitalaria e a beneficiencia.

Traído desde "http://gl.wikipedia.org../../../g/a/l/Galicia_na_Idade_Moderna_3fcb.html"

Categoría: Historia de Galicia

##### Views

- Artigo
- Discusión
- Revisión actual

##### Procura